**Pure E&P AS** (tidligere **Rocksource**) var et norsk oljeselskap etablert i 2005 som var spesielt kjent for sin bruk av elektromagnetisk (EM) teknologi i sin analyse av geologiske data. Selskapet ble i 2015 kjøpt av HitecVision, som i 2016 slo det sammen med to andre Hitec-eide oljeselskaper: Spike Exploration og Core Energy.

Historie
--------

En av forløperne til selskapet var det norske selskapet Ecuanor. Selskapet ble stiftet i september 1986. Selskapet var ment å drive med leting og utvinning av gull i Ecuador. Hovedkontoret lå i Kristiansand og var ledet av Øivind Midtbø. Største aksjonærer var Jørn Eriksen, Bjarne Skeie og Aksel Gresvig. Den 30. oktober 1996 ble selskapet registrert på Oslo Børs. En annen forløper til Pure E&P var Amergy AS, et oljeselskap grunnlag i mars 2004 av Arve Johnsen, Jonny Hesthammer, John Howell, Helge Ringdal og Dag Dvergsten jr.. Amergy kjøpte i 2004 det Texas-baserte oljeselskapet Rocksource Energy Corporation, grunnlagt i 1994, som hadde reserver på 5,9 millioner fat olje og 5,8 milliarder kubikkfot gass. I september 2004 ble det besluttet å fusjonere de to selskapene Ecuanor ASA og Amergy AS. Det konsoliderte selskapet ble værende under navnet Ecuanor ASA. Arve Johnsen ble det nye styrets leder, og ny administrerende direktør ble Jan Sjølie. Hovedkontoret ble lagt til Oslo. Fusjonen medførte en strategisk kursendring for Ecuanor. Gullrelatert virksomhet ble nå en sekundær aktivitet for selskapet, og hovedfokus ble i stedet rettet mot olje og gass, fortrinnsvis gjennom bruk av ny teknologi.

Selskapet Rocksource ASA ble etalbert i 2005 gjennom en fusjonen av Ecuanor ASA og Rocksource Geotech AS, et teknologiselskap med kontor i Bergen med spesiell kompetanse innen EM-teknologien. Samtidig begynte planene med å splitte ut gull- og mineralvirksomheten i et eget selskap, Nordic Mining AS. Dette ble sluttført i februar 2006, og fra da av var Rocksource ASA et rent oljeselskap med kontorer i Oslo, Stavanger, Bergen og Houston.

I 2006 kjøpte Rocksource oljeselskapet Sandhawk Energ LLC i Texas og opprettet et britisk datterselskap, Rocksource UK Ltd med hovedkontor i London. Rocksource skaffet i 2006 flere lisenser på norsk og britisk sokkel, og fikk blant annet 2 lisenser i TFO 2006. I tillegg til ny egenkapital tok Rocksource i 2007 opp et obligasjonslån på 200 millioner kroner.

I 2008 kom Rocksource inn på indisk sokkel gjennom en avtale med det indiske oljeselskapet ONGC. Året etter ble datterselskapet Rocksource Gulf of Mexico Corporation tildelt flere lisenser i Mexicogolfen. I 2009 ble hovedkontoret flyttet fra Oslo til Bergen.

Sommeren 2011 solgte Rocksource sine andeler i onshore-feltene i USA, men ble sittende med eierandelene i Mexicogolfen. Sommeren 2011 ble det gjort et funn på Norvarg-prospektet PL 535 i Barentshavet der Rocksource hadde 20% eierandel. Imidlertid var selskapets øvrige 4 letebrønner i 2011 på norsk sokkel tørre. I oktober ba Rocksource obligasjonseierne om å utsette en innbetaling med 1 år. Dette gikk obligasjonseierne i mot. I 3. kvartalsrapporten for 2011 ble det annonsert kraftige kostnadskutt både i stab og i antallet kontorer. Det ble også annonsert en kursendring i selskapets strategi: fra nå av skulle man også benytte andre beslutningskriterier for sin letevirksomhet enn basert på EM-teknologien. Den 2. desember 2011 kom nyheten om at Trygve Pedersen trakk seg som administrerende direktør for selskapet.

Sommeren 2014 ble det gjort et oljefunn i PL 586 i Norskehavet, den såkalte Pil&Bue-lisensen. Funnet ble estimert til mellom 8,8 og 21,1 millioner Sm³ utvinnbar olje og kondensat samt mellom 2,7 og 6,1 milliarder Sm3 utvinnbar gass. I løpet av høsten 2015 kjøpte HitecVision opp selskapet og selskapet ble tatt av børs. Terje Arnesen gikk høsten 2014 inn som ny direktør, men ble i 2015 byttet ut av Roar Tessem, som hadde ledet det HitecVision-eide selskapet Spring Energy. I tillegg ble hovedkontoret flyttet fra Bergen til Oslo og selskapsnavnet endret fra Rocksource til Pure E&P.

I 2016 ble Pure slått sammen med Spike Exploration og Core Energy til Point Resources.

### Administrerende direktør

* 2015-2016 Roar Tessem
* 2014-2015 Terje Arnesen
* 2011-2014 Christopher Spencer
* 2006-2011 Trygve Pedersen
* 2005-2006 Martin Bekkeheien
* 2004-2005 Jan Sjølie

Referanser
----------

1. ↑  Jensen, Egil Remi. "Nordmann fant ikaenes gullby". *Aftenposten,* 13. januar 1987.
2. ↑  "Null gull etter 30 mill.". *Aftenposten,* 20. januar 1996.
3. ↑  (no) «Arve Johnsen tilbake i olje». DN.no. Besøkt 8. januar 2012.
4. ↑  (en) «Annual Report 2004» (PDF). rocksource.com. Arkivert fra originalen (PDF) 5. mars 2016. Besøkt 8. januar 2012.
5. ↑  (no) «Miniputt i tospann». aftenbladet.no. Besøkt 8. januar 2012. [*død lenke*]
6. ↑  (no) «Mexicogolfen: Rocksource tildelt 9 blokker». aftenbladet.no. Arkivert fra originalen 5. mars 2016. Besøkt 8. januar 2012.
7. ↑  (no) «Rocksource selger i USA». petro.no. Besøkt 8. januar 2012. [*død lenke*]
8. 1 2  (en) «Q3 2011 Financial Report» (PDF). rocksource.com. Besøkt 8. januar 2012. [*død lenke*]
9. ↑  (no) «Låneforlengelse nedstemt i Rocksource». dn.no. Besøkt 9. januar 2012.
10. ↑  (no) «Trygve Pedersen gir seg i Rocksource». aftenbladet.no. Arkivert fra originalen 3. desember 2011. Besøkt 9. januar 2012.
11. ↑  
(no) «Avgrensning av olje- og gassfunnet 6406/12-3 S nær Njordfeltet i Norskehavet – 6406/12-3 B og 6406/12-3 A». npd.no. Arkivert fra originalen 11. juli 2015. Besøkt 9. juli 2015.
12. ↑  (no) «Roar Tessem blir ny sjef i Rocksource». sysla.no. Besøkt 9. juli 2015.
13. ↑  (no) «Nytt oljeselskap: – Slutt på å lete og selge». sysla.no. Besøkt 18. januar 2016.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | VIAF
 |